|  |  |
| --- | --- |
| Arbeids- og sosialdepartementet |  |
|   |  |
|  |  |
|   |  |
|  | Vår fil: B17-GC004 |
|  | Vårt Arkiv: 402 |
|  | Saksbehandler: Grete Crowo |

 Oslo 9. juni 2017

# Høringssvar til forskrift om arbeidstid for avlastere

FFO har gjennomgått høringsnotatet om arbeidstid for avlastere og vil avgi våre synspunkter.

**FFOs hovedsynspunkter:**

* FFO støtter at det fastsettes en egen forskrift om arbeidstid for avlastere med hjemmel i helse- og omsorgstjenesteloven eller barnevernsloven.
* FFO støtter departementets forslag til bestemmelser om arbeidstid for avlastere slik det fremkommer i forslag til ny forskrift.
* FFO vil påpeke at det må utredes flere fleksible løsninger for familier med behov for avlastning, herunder utvidet helgeavlastning – uten påvente av at ny forskrift iverksettes.

**Egen forskrift om arbeidstid for avlastere**

FFO mener det ideelt sett hadde vært best om man kunne beholdt avlasterordningen utenfor institusjon slik som i dag, og primært ved at avlasteren ble engasjert som oppdragstaker. Vi tar likevel til etterretning de to høyesterettsdommene som sier at personer som utfører avlastningsarbeid etter helse- og omsorgstjenesteloven slik det nå organiseres, normalt må anses som arbeidstakere etter arbeidsmiljøloven.

Det er prisverdig at departementet med bakgrunn i dette fremmer forslag til forskrift om arbeidstid for avlastere, slik at man kan få på plass en løsning for brukerne. FFO støtter derfor at det fastsettes en egen forskrift for avlasterordningen, og at bestemmelsen hjemles i helse- og omsorgstjenesteloven § 3-2 nr. 6 bokstav d eller barnevernloven § 4-4, når avlastningen skjer utenfor institusjon og avlasteren anses som arbeidstaker etter arbeidsmiljøloven § 1-8.

FFO mener det haster med å få denne forskriften på plass. Slik vi leser departementets drøfting og forslag har vi forståelse for at dette er så langt man innenfor nasjonalt og internasjonalt regelverk klarer å finne en løsning som raskt kan iverksettes. Vi opplever at det er vanskelig å be om endringer i de arbeidstidsbestemmelsene som foreslås, selv om vi allerede i denne forskriften hadde ønsket en mulighet for flere fleksible løsninger - og da fortrinnsvis lengre sammenhengende avlastningsperioder.

Vi velger likevel å være pragmatiske i denne situasjonen. Det primære nå er at familier ikke mister den avlasteren de allerede har etablert en relasjon til. Forskriften kan også sikre at familier fortsatt får tilgang til avlastere som har et annet relevant ansettelsesforhold i kommunen, eller til personer i andre jobber som samsvarer med brukerens behov og ønsker.

Samtidig vil vi understreke at selv om denne forskriften trer i kraft nå, ber vi departementet om å fortsatt utrede andre muligheter for avlastning i brukerens eller avlasterens hjem. Det bør ses på andre løsninger, og eventuelt andre unntak og særordninger fra gjeldende bestemmelser. Departementet har avvist KS sitt forslag om å innføre en særregulering for bruk av oppdragskontrakter, da en slik regulering vil være brudd på Norges EØS-rettslige forpliktelser. Etter vårt skjønn drøftes dette på en adekvat måte av departementet, men det er svært urovekkende at KS går ut og advarer mot en slik løsning[[1]](#footnote-1) som nå foreslås. Vi reagerer på at økte kostnader for kommunene brukes som et argument mot ny avlasterordning. Staten må sørge for en god avlasterordning for brukerne selv om det medfører noen flere utgifter for kommunene.

FFO frykter at avlastningstilbudet til sårbare familier kan bli truet hvis landets kommuner ikke slutter opp om den nye avlasterordningen. Staten må være tydelig overfor kommunene på at avlastning er en svært viktig velferdsoppgave, og det er beklagelig hvis familier med funksjonshemmede barn og stort behov for avlastning blir skadelidende. En trenering fra kommunenes side vil også ramme barn og unge som etter barnevernsloven har behov for avlastning i trygge rammer.

Etter helse- og omsorgstjenesteloven § 3-6 har kommunen plikt til å gi nødvendig pårørendestøtte blant annet i form av avlastningstiltak. Vi er bekymret for at kommunene på grunn av økonomi i større grad enn før vil tilby kollektive løsninger for avlastning. Dette er sjelden en god løsning for barn. Vi vil påpeke at kommunene må fatte vedtak om avlastning i samsvar med pårørende og omsorgsmottakeres behov, og det må gis større rom for individuell avlastning. Sentrale myndigheter må føre tilsyn for å avdekke mulige lovbrudd knyttet til kommunenes plikt til å gi avlastningstiltak.

**Utrede flere muligheter for fleksibilitet**

Departementet peker selv på at de vil utrede løsninger som vil gi større muligheter for fleksibilitet.

*«Etter departementets vurdering er det usikkert om en lengre arbeidsperiode enn 48 timer, slik avlastning er organisert i dag, er mulig innenfor direktivets krav til hvile. Departementet vil fortsette å utrede dette spørsmålet, og arbeidet med løsninger som kan gi enda større muligheter for fleksibilitet, inkludert ferieavlastning.»*

Familier med stor behov for avlastning har ofte behov for fleksible løsninger. FFO har fått tilbakemelding om at enkelte familier med utviklingshemmede barn har behov for lengre helgeavlastning enn 48 timer. Av hensyn til blant annet foreldrenes aktiviteter og samvær med søsken kan helgeavlastning som varer fra fredag ettermiddag til mandag morgen være en god form for avlastning. Et slikt avlastningstiltak vil kunne dreie seg om sammenhengende avlastning på om lag 60 timer.

For at avlastningstiltaket skal gi en trygg ramme bør barnet ikke flyttes til andre avlastningshjem, eller ha andre avlastere enn den familien barnet bor hos i helgen. Vi er selvsagt også opptatt av at avlaster får hvile slik at avlastningssituasjonen blir forsvarlig for barnet. For å oppnå hvile kan det tenkes løsninger hvor to eller flere voksne kvalifiserte personer/familiemedlemmer i avlasterfamilien formelt deler på avlasteroppgaven.

Med vennlig hilsen

**FUNKSJONSHEMMEDES FELLESORGANISASJON**

** **

John Berg-Jensen Lilly-Ann Elvestad

Leder Generalsekretær

1. Nyhetssending NRK radio 2. juni. [↑](#footnote-ref-1)